Document ID: 32007R0214

KOMMISSIONENS FORORDNING (EF) Nr. 214/2007
af 28. februar 2007
om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
ud fra følgende betragtninger:
(1)
Ved Kommissionens forordning (EØF) nr. 2454/93 (2) er der fastsat en ordning for forvaltning af toldkontingenter. For at begrænse de administrative byrder og omkostningerne i forbindelse med indførsel og tilstræbe en ensartet behandling er det fastsat, at visse toldkontingenter skal anses for at have nået et kritisk niveau. Erfaringerne med ordningen og den forbedrede anvendelse af elektronisk udveksling af data mellem medlemsstaterne og Kommissionen har vist, at kriterierne for, hvornår det kritiske niveau er nået, kan lempes yderligere, uden at det skaber risiko for EF's egne indtægter. Et toldkontingent bør derfor anses for at have nået et kritisk niveau, når 90 % af den oprindelige kontingentmængde er opbrugt, i stedet for 75 % under den nuværende ordning.
(2)
Behovet for at føre tilsyn med varer med henblik på at indhente data om indførsel og udførsel er steget betydeligt. I forbindelse med tilsyn med varer bør medlemsstaterne derfor give Kommissionen data om toldangivelser for overgang til fri omsætning og om udførselsangivelser hyppigere end under den nuværende ordning. Hvis sådanne data ikke foreligger eller kun delvis foreligger på den dato, hvor toldangivelsen antages efter en forenklet procedure, bør de meddeles efterfølgende.
(3)
Forordning (EØF) nr. 2454/93 bør derfor ændres.
(4)
Foranstaltningerne i denne forordning er i overensstemmelse med udtalelse fra Toldkodeksudvalget -
UDSTEDT FØLGENDE FORORDNING:
Artikel 1
I forordning (EØF) nr. 2454/93 foretages følgende ændringer:
1)
I artikel 308a, stk. 10, ændres »10 ECU« til »10 euro«.
2)
Artikel 308c ændres således:
a)
I stk. 1 ændres »75 %« til »90 %«.
b)
I stk. 3 ændres »75 %« til »90 %«.
3)
Artikel 308d affattes således:
»Artikel 308d
1. Når der skal foretages fællesskabstilsyn, skal medlemsstaterne meddele Kommissionen data om toldangivelser for overgang til fri omsætning og om udførselsangivelser mindst en gang om ugen.
Medlemsstaterne samarbejder med Kommissionen om at fastlægge, hvilke data der kræves fra toldangivelser for overgang til fri omsætning og fra udførselsangivelser.
2. De data, de enkelte medlemsstater meddeler Kommissionen i henhold til stk. 1, skal behandles fortroligt.
Aggregerede data for hver medlemsstat skal dog være tilgængelige for autoriserede brugere i alle medlemsstater.
Medlemsstaterne samarbejder med Kommissionen om at fastsætte praktiske regler for autoriseret adgang til aggregerede data.
3. For visse varer skal tilsynet foretages på fortrolig basis.
4. Hvis de i denne artikels stk. 1 nævnte data ikke er tilgængelige i forbindelse med de forenklede procedurer i artikel 253 til 267 og artikel 280 til 289, skal medlemsstaterne meddele Kommissionen de data, der foreligger på datoen for antagelse af den fuldstændige eller supplerende angivelse.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. februar 2007.

Labels: 12
3